**Nota informativă**

**la proiectul de lege privind Cod vamal al Republicii Moldova**

Actualmente, legislația vamală a Republicii Moldova este formată din Codul vamal nr.1149-XIV din 20.07.2000, Legeacu privire la tariful vamal nr.1380-XIII din 20.11.1997, Legea cu privire la modul de introducere şi scoatere a bunurilor de pe teritoriul Republicii Moldova de către persoane fizice nr.1569-XV din 20.12.2002, Legea cu privire la aprobarea Nomenclaturii combinate a mărfurilor nr.172 din 25.07.2017, alte acte legislative și normative elaborate întru executarea actelor legislative menționate și o serie de acte legislative sau normative de specialitate ce conțin, de asemenea, norme ce țin de legislația vamală.

Totodată, legislația vamală națională a evoluat pe parcursul timpului, cunoscând o serie de modificări. Odată cu intrarea în vigoare a Decretului Președintelui nr.189 din 03.09.1991 „Cu privire la subordonarea instituțiilor vamale situate pe teritoriul Republicii Moldova”, s-au creat premisele necesare pentru formarea sistemului vamal. Prin actul normativ nominalizat, se dispunea trecerea tuturor structurilor vamale din teritoriu sub gestiunea Guvernului Republicii Moldova.

Astfel, primul Cod vamal a fost adoptat în anul 1993, acesta fiind actul legislativ de bază care reglementa principiile organizatorice și de activitate ale sistemului vamal. În anul 2000 a fost adoptat noul Cod vamal și Legea cu privire la serviciul în organele vamale.

Evoluțiile economice naționale și internaționale, concurența internațională, au determinat, și determină în continuare, necesitatea unor noi concepte vamale, fapt ce necesită a fi integrate în noul Cod vamal.

În vederea îmbunătățirii și înlăturării lacunelor legislației vamale actuale, diminuării numărului exagerat al modificărilor efectuate la legislația vamală în ultima perioadă, precum și în contextul executării angajamentelor asumate de Republica Moldova prin art.201 din Acordul de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, ratificat prin Legea nr.112 din 27.06.2014, privind armonizarea legislației vamale la Regulamentul (UE) nr.952/2013 al Parlamentului European și al Consiliului de stabilire a Codului vamal al Uniunii, se impune necesitatea rescrierii Codului vamal, cu implicarea experților naționali și internaționali, în scopul creării unui sistem vamal modern și eficient.

Avînd în vedere deosebirile majore între Codul vamal în vigoare a Republicii Moldova și Codul vamal al Uniunii, precum și ținîndu-se cont de dispozițiile Legii nr.780-XV din 27.12.2001 privind actele legislative, a fost constatată imposibilitatea operării modificărilor la Codul vamal în vigoare, dar și necesitatea dezvoltării și aprobării unui Cod vamal nou, fiind structurat și apropiat Codului vamal al Uniunii Europene.

Dată fiind structura complexă a legislației vamale europene, la elaborarea codului național, autorii s-au condus și au inclus într-un singur proiect prevederile mai multor acte comunitare:

1) Regulamentul (UE) nr.952/2013 al Parlamentului European și al Consiliului de stabilire a Codului vamal al Uniunii;

2) Regulamentul delegat al Comisiei (UE) 2015/2446 din 28 iulie 2015 de completare a Regulamentului (UE) nr.952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii;

3) Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr.952/2013 al Parlamentului European și al Consiliului de stabilire a Codului vamal al Uniunii;

4) Regulamentul (CE) nr.1186/2009 al Consiliului din 16 noiembrie 2009 de instituire a unui regim comunitar de scutiri de taxe vamale;

5) Regulamentul (CEE, EURATOM) nr.1182/71 al Consiliului din 3 iunie 1971 privind stabilirea regulilor care se aplică termenelor, datelor;

6) Regulamentul CE nr.608/2013 privind asigurarea respectării drepturilor de proprietate intelectuală de către autoritățile vamale și de abrogare a Regulamentului (CE) nr.1383/2003 al Consiliului.

Suplimentar, la elaborarea textului, s-a ținut cont de unele secțiuni ale Codului vamal în vigoare, în partea în care menținerea acestora se impune de specificul național.

**Scopurile** scontate prin elaborarea proiectului noului Codul vamal constau în:

* armonizarea cadrului legislativ național vamal la standardele europene ale legislației vamale;
* modernizarea sistemului de reglementare a legislației vamale și introducerea bazei legale pentru utilizarea tehnicilor și metodelor noi de control vamal;
* facilitarea comerțului prin implementarea procedurilor vamale simplificate și conform practicii statelor membre a Uniunii Europene;
* liberalizarea unor reguli de vămuire a mărfurilor trecute peste frontiera vamală;
* revizuirea conceptuală ale prevederilor ce se referă la sistemul facilităților la plata drepturilor de import, prin prisma oportunității acestora, precum și a impactului său asupra economiei naționale;
* unificarea mai multor prevederi legale, care actualmente se conțin în mai multe acte legislative și normative, fiind simplificată semnificativ legislația vamală națională.

La aceasta, în luna august 2017, proiectul noului Cod vamal al Republicii Moldova a fost supus expertizei aferent aproximării şi aplicării legislației Uniunii Europene în cadrul misiunii experților Uniunii Europene prin prisma asistenței tehnice TAIEX. La finele acestei misiuni, a fost prezentat Raportul misiunii în care au fost reflectate constatările şi recomandările de perfecționare și ajustare a textului noului Cod vamal.

Noul Cod vamal vine să sistematizeze legislația vamală a Republicii Moldova, care va cuprinde actualul Cod vamal, Legea cu privire la tariful vamal și Legea cu privire la modul de introducere şi scoatere a bunurilor de pe teritoriul Republicii Moldova de către persoane fizice.

 Noul Cod vamal este cuprins din 11 titluri, fiecare titlu fiind împărțit în capitole, iar capitolele în secțiuni.

Proiectul noului Cod vamal instituie un număr mare de norme juridice noi, precum și introduce noi concepte legislative. În acest context, menționăm, în linii generale, principalele prevederi ale proiectului.

1. **Titlul I – *Dispoziții generale.***

Titlu stabilește:

- domeniul de aplicare al legislației vamale;

- noțiunile utilizate în text.

De asemenea, titlu stabilește temeiuri juridice pentru furnizarea de informații, în special reglementează prioritatea livrării informaționale (fără suport de hîrtie) a datelor necesare în scopul vămuirii.

În partea ce ține de reprezentarea în vamă, au fost transpuse prevederile Codului vamal al Uniunii Europene ce țin de liberalizarea acestei activităţi, fiind propusă eliberarea autorizaţiei de broker vamal de către Serviciul Vamal şi nu eliberarea licenţei de către Agenția Servicii Publice.

S-a propus o procedură absolut nouă care reglementează modul de examinare a cererilor, dreptul la replică (dezacord) a solicitantului, termenii specifici utilizați în procedura de examinare etc. În mod separat, s-au reglementat procedurile de emitere a deciziilor obligatorii despre origine (IOO) și despre clasificarea tarifară (ITO).

 Respectiv, în premieră a fost prevăzut dreptul solicitantului la replică. Înainte de luarea unei decizii care ar avea consecințe nefavorabile pentru solicitant, Serviciul Vamal, în cel mult 20 de zile de la data acceptării cererii, comunică solicitantului motivele pe baza cărora intenționează să ia decizia, iar în cazul cererilor de acordare a statutului de operator economic autorizat, statutului de exportator autorizat sau emiterii deciziei ITO (decizie referitor la informațiile tarifare obligatorii) sau deciziei IOO (decizie referitor la informațiile obligatorii în materie de origine), acest termen este de 60 de zile de la data acceptării cererii. Solicitantului i se acordă posibilitatea să își exprime dezacordul (are dreptul la replică) într-un termen de 20 de zile de la data comunicării respective, iar în cazul cererilor de acordare a statutului de operator economic autorizat, statutului de exportator autorizat sau emiterii deciziei ITO, deciziei privind determinarea definitivă a valorii în vamă, deciziei de clasificare a mărfurilor sau emiterii deciziei IOO, acest termen este de 30 de zile de la data comunicării respective. La expirarea termenului respectiv, în cel mult 20 de zile, organul vamal adoptă decizia, care se comunică solicitantului, iar în cazul cererilor de acordare a statutului de operator economic autorizat , statutului de exportator autorizat sau emiterii deciziei ITO, deciziei privind determinarea definitivă a valorii în vamă, deciziei de clasificare a mărfurilor sau emiterii deciziei IOO, acest termen este de 30 de zile.

 La capitolul ce ține de Operatorul economic autorizat (AEO), au fost reglementate criteriile și procedura de acordare a statutului. De asemenea, au fost prevăzute categoriile ale statutelor de AEO, setul de simplificări și facilități de care operatorii economici beneficiază.

 Se consideră necesar de menționat că normele aferente AEO sunt similare celor din Codul vamal în vigoare, fiind expuse mult mai detaliat.

 În partea ce ține de căi de atac, au fost preluate și actualizate prevederile legislației naționale, fiind prelungit termenul de depunere a contestației asupra deciziilor de la 10 zile pînă la 30 de zile.

 În premieră, au fost incluse norme referitoare la posibilitatea suspendării executării deciziilor în cazul contestării deciziilor Serviciului Vamal, însă doar în cazul în care sunt motive întemeiate de îndoială în privinţa conformităţii deciziei contestate sau se consideră că ar fi posibilă cauzarea unui prejudiciu ireparabil la adresa persoanei.

 În secțiunea ce se referă la păstrarea documentelor și a altor informații, precum şi aferentă tarifelor și costurilor, au fost transpuse dispozițiile analogice ale legislației europene conform cărora Serviciul Vamal solicită plata unor tarife doar pentru recuperarea costurilor pentru prestarea serviciilor, fără a solicita plata pentru acţiunile sale referitoare la aplicarea legislaţiei vamale sau îndeplinirea controalelor vamale în cursul programului de lucru.

 Suplimentar, este reglementat și dreptul Guvernului de a stabili lista tarifelor aferente serviciilor cu plată prestate de către Serviciul Vamal.

 **2)** **Titlul II – *Factorii pe baza cărora se aplică drepturile de import sau de export și alte măsuri cu privire la schimbul de mărfuri*.**

 Titlu reglementează principalele componente pe baza cărora se stabilește o datorie vamală, și anume:

-clasificarea mărfurilor;

- originea mărfurilor;

- valoarea în vamă și tariful vamal aplicabil.

 Astfel, la capitolul Tariful vamal și clasificarea tarifară a mărfurilor au fost integrate prevederile din Legea cu privire la tariful vamal, precum și cele ale legislației comunitare. De asemenea, conceptul tarifului vamal a fost expus într-o abordare nouă, ca fiind tarif cu mai multe coloane, inclusiv tarifele preferențiale și măsurile de exceptare sau reducere a taxei vamale.

 În partea ce se referă la originea mărfurilor au fost descrise regulile de stabilire a originii nepreferențiale. La fel, au fost menținute prevederile legislației actuale cu privire la statutul de exportator aprobat.

 La subiectul valorii în vamă au fost prevăzute regulile de determinare a valorii în vamă a mărfurilor, metodele utilizate la evaluare și alte elemente care se includ la stabilirea valorii în vamă a mărfurilor. La elaborarea acestora s-a ținut cont de necesitatea racordării cadrului normativ cu prevederile Acordului General pentru Tarife și Comerț și altor acorduri în domeniul valorii în vamă.

 **3) Titlul III – *Datoria vamală și garanții***

 Acest titlu înglobează dispoziții generale privind apariția, modificarea, garantarea și stingerea datoriei vamale.

 Pentru prima data au fost incluse prevederi ce se referă la datoria vamală care apare prin nerespectare, deducerea cuantumului drepturilor de import deja plătite, anularea datoriei vamale. Totodată, mecanismul nou de amînare a termenului de plată a drepturilor de import – pe un termen de 30 de zile reglementat în Codul vamal al Uniunii a fost preluat doar pentru agenții economici ce dețin statutul de agent economic autorizat. Respectiv, au fost preluate prevederile actuale prevăzute în art.124-126 din Codul vamal în vigoare. Imposibilitatea aplicării prevederilor din Codul vamal al Uniunii se motivează prin faptul că, amînarea plății drepturilor de import este precedat de aplicarea garanţiei și calcularea majorării de întîrziere, în monitorizarea căreia se aplică în totalitate sisteme informaționale avansate, de care Serviciul Vamal la moment nu dispune.

 În plus au fost preluate din Codul vamal actual norme cu privire la regulile aferente executării silite a datoriei vamale.

**4) Titlul IV – *Mărfuri introduse pe teritoriul vamal***

 Titlul respectiv pune bazele introducerii utilizării notificării sumare de intrare (analogic principiului prevăzut în Codul vamal al Uniunii).

 În plus, titlu reglementează procedura de introducere a mărfurilor pe teritoriul vamal și statutul de depozitare temporară a acestora. Astfel, în pofida denumirii similare cu regimul de depozitare provizorie din Codul vamal în vigoare, prevederile ce se referă la aceasta au fost racordate la standardele europene. Potrivit acestora depozitarea temporară este tratată ca un statut juridic special al mărfurilor (de la introducerea mărfurilor pînă la plasarea acestora într-un regim vamal), cu condiții speciale de utilizare, inclusiv garantarea datoriei vamale.

**5) Titlul V – *Norme generale privind statutul vamal, plasarea mărfurilor sub un regim vamal, verificarea, acordarea liberului de vamă și dispunerea de mărfuri***

 Titlul respectiv reglementează regulile generale cu privire la modul de declarare a mărfurilor și stabilește mai multe tipuri de proceduri de declarare: procedura pentru declarații standard, declarații simplificate și alte proceduri simplificate de vămuire.

 În premieră a fost prevăzută posibilitatea de înscriere a mărfurilor în evidențele declarantului în schimbul depunerii unei declarații vamale pentru mărfurile respective, ca una din proceduri vamale simplificate de care poate beneficia operatorul economic.

 Un capitol separat reglementează procedurile cu privire la modul de acordare a liberului de vamă pentru mărfurile înscrise în declarațiile vamale.

 Concomitent, prin prisma standardelor europene, sunt stabilite posibilitățile de dispunere de mărfuri aflate în procesul vămuirii (inclusiv distrugerea acestora și abandonul în favoarea statutului).

**6) Titlul VI – *Punerea în liberă circulație și scutirea de drepturi de import***

 Titlul respectiv reglementează procedura de punere în liberă circulație a mărfurilor străine destinate comercializării sau pentru uz personal. Totodată, modificările operate vin să elimine interpretările duale și să enumere expres norme privind introducerea şi scoaterea din Republica Moldova a mărfurilor şi mijloacelor de transport prohibite.

 La aceasta, un capitol este dedicat scutirii de drepturi de import, care prevede cazurile de aplicare a scutirii de drepturi de import pentru anumite mărfuri puse în liberă circulaţie sau exportate în afara teritoriului vamal, ca exemplu:

* *pentru bunuri personale introduse de către persoanele fizice care își schimbă domiciliul sau reședința dintr-o țară străină în Republica Moldova;*
* *pentru bunuri importate cu ocazia căsătoriei;*
* *pentru bunuri personale dobândite prin moștenire;*
* *pentru uniforme școlare, rechizite și obiecte de uz casnic;*
* *pentru loturi de marfă cu valoare nesemnificativă;*
* *pentru loturi de marfă expediate de la o persoană fizică la alta;*
* *pentru bunuri aflate în bagajele personale ale călătorilor;*

 *- pentru materiale educaționale, științifice și culturale; instrumente și aparate științifice;*

* *pentru animale de laborator și substanțe biologice sau chimice destinate cercetării;*
* *pentru substanțe terapeutice de origine umană și reactivi folosiți pentru determinarea grupei sanguine și a tipurilor de țesuturi;*
* *pentru instrumente și aparate destinate cercetării medicale, stabilirii de diagnostice sau pentru realizarea tratamentului medical etc.*

 Suplimentar, au fost revizuite scutirile existente în art.28 din Legea cu privire la tariful vamal și preluate în acest capitol.

**7) Titlul VII - *Regimuri speciale***

 În titlul dat sunt reglementate toate regimurile vamale cu excepția regimului de plasare în liberă circulație și a regimului de export.

 Astfel, un capitol este dedicat reglementării procedurilor de tranzit. La elaborarea acestuia s-a ținut cont de intenția de aderare la sistemul de tranzit comunitar (New Computerized Transit System – NCTS). Prevederea urmează să intre în vigoare peste 2 ani de la data adoptării. Astfel, Serviciul Vamal urmează să asigure elaborarea și implementarea unui sistem informațional de supraveghere vamală a mărfurilor plasate sub regim vamal de tranzit cu utilizarea unei declarații vamale cu cerințe reduse sau utilizarea unui document electronic de transport ca declarație vamală. De menționat că conceptele aferente notificării sumare de intrare și notificării sumare de ieșire reglementate în noul Cod vamal, de asemenea, vor putea fi aplicate odată cu implementarea sistemului NCTS.

 Un capitol separat reglementează două regimuri vamale de depozitare: regim de antrepozit vamal și zonele libere.

 Încă un capitol reglementează regimul vamal care permite utilizări specifice și anume, admiterea temporară, avînd același mecanism de funcționare precum este actualmente în legislația vamală națională.

 Ultimul capitol al titlului se referă la regimurile vamale care permit prelucrarea mărfurilor şi anume, perfecționarea activă și cea pasivă.

**8) Titlul VIII – *Mărfuri scoase de pe teritoriul vamal***

 Titlul respectiv reglementează procedura de scoatere sub supraveghere vamală a mărfurilor de pe teritoriul vamal. Astfel, se pun bazele introducerii utilizării notificării sumare de ieșire (analogic principiului prevăzut în Codul vamal al Uniunii).

 În plus, un capitol separat este dedicat regulilor de plasare a mărfurilor în regim vamal de export.

**9) Titlu IX – *Forme specifice ale controlului vamal***

 Este un titlu dictat de necesitățile naționale de reglementare a controlului vamal la nivel de act legislativ.

 Astfel, titlu include următoarele capitole:

* Capitol cu dispoziții generale referitoare la regulile de efectuare a controlului vamal, inclusiv efectuarea acestuia în baza sistemului de riscuri. De asemenea, sunt reglementate formele speciale ale controlului vamal, precum sînt: echipele mobile, încercări de laborator/expertiză a mărfurilor.
* Capitol destinat procedurilor de control ulterior cu toate formele acestuia (audit post-vămuire și reverificarea declarațiilor vamale), precum și procedura de efectuare a controlului ulterior.
* Capitol care reglementează aplicarea măsurilor aferente protecției proprietății intelectuale, fiind transpuse atît prevederile standardelor europene, cît şi prevederile curente ale Codului vamal în vigoare.
* Capitol cu prevederi ce reglementează procedura aferentă controlului călătorilor și bagajelor, norme preluate și actualizate din Legea cu privire la modul de introducere și scoatere a bunurilor de pe teritoriul Republicii Moldova de către persoane fizice.

**10) Titlul X – *Contravențiile vamale și răspunderea pentru săvîrşirea acestora***

Titlul în cauză reprezintă o versiune actualizată a prevederilor corespunzătoare ale Codului vamal în vigoare, în care se stipulează răspunderea pentru încălcarea regulilor vamale, procedura de constatare și contestare ale acestora.

Un capitol separat este dedicat procedurilor de executare a deciziilor Serviciului Vamal asupra cazurilor de contravenție vamală, reprezentînd o procedură diferită față de contestarea altor tipuri de decizii ale Serviciului Vamal. În acest sens, pot fi menționate următoarele modificări esențiale:

* schimbarea formei contravenției, fiind prevăzută în fiecare articol însăși fapta contravențională și sancțiunea acesteia;
* mărimea sancțiunii este stabilită expres din ce se calculează fie din valoarea drepturilor de import calculate suplimentar, fie din valoarea în vamă a mărfurilor, fie este stabilită în sumă fixă în lei;
* dublarea amenzii în cazul mărfurilor supuse accizelor;
* persoana care va răspunde contravențional se determină în funcție de felul reprezentării în vamă: directă sau indirectă;
* s-a majorat termenul de prescripție a răspunderii materiale de la 1 an la 4 ani;
* s-au reglementat în mod expres circumstanțele atenuante și agravante;
* este reglementat cazul de liberare de răspundere materială în cazul autodenunțului persoanei.

Un capitol nou reglementează procedura de comercializare de către Serviciul Vamal a bunurilor confiscate, sechestrate și abandonate în favoarea statului, procedură realizată la moment de către Serviciul Fiscal de Stat.

***Reglementările corespondente ale legislației comunitare***

Prin prisma proiectului de lege a fost realizată transpunerea parțială a Regulamentului (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii și a Regulamentului (CE) nr.1186/2009 al Consiliului din 16 noiembrie 2009 de instituire a unui regim comunitar de scutiri de taxe vamale.

Subsidiar, se consideră important de menționat că, proiectul de lege a fost elaborat cu suportul reprezentanților Băncii Mondiale șiMisiunii Uniunii Europene de Asistenţă la Frontieră în Moldova şi Ucraina (EUBAM), în conformitate cu prevederile legislației comunitare și recomandările parvenite din partea experților Uniunii Europene, în contextul expertizei noului Cod vamal realizate prin intermediul misiunii TAIEX.

***Fundamentarea economico-financiară***

Implementarea proiectului de lege presupune alocări financiare pentru dezvoltarea sistemelor informaționale din cadrul Serviciului Vamal, care urmează a fi realizate cu suportul partenerilor externi de dezvoltare.

***Impactul proiectului***

Proiectul noului Cod vamal contribuie la perfecționarea și ajustarea legislației la standardele europene ale legislației vamale, în vederea asigurării drepturilor şi intereselor întreprinzătorilor (persoane juridice sau fizice), altor persoane interesate, societăţii şi ale statului.

Adoptarea proiectului noului Cod vamal va avea un impact benefic asupra încasărilor la bugetul de stat, precum şi crearea condiţiilor echitabile în activitatea de antreprenoriat.

**MINISTRU** *(semnat electronic)*  **Natalia GAVRILIȚA**